Jayshree Ullal. Jayshree Ullal (talaffuzi: Jayshri Ullal; 1961-yil 27-martda tugʻilgan) – britaniyalik-amerikalik milliarder tadbirkor ayol, axborot markazida 10/25/40/50/100 Gigabit Ethernet tarmogʻini joylashtirish uchun mas’ul boʻlgan bulutli hisoblash kompaniyasi Arista Networksning prezidenti va bosh direktori. Yoshligi va taʼlimi. Ullal 1961-yil 27-martda Londonda hind oilasida tugʻilgan. U Hindistonning Nyu-Dehli shahrida oʻsgan, Dehlidagi Iso va Maryam monastirida oʻqigan. Ullal San-Fransisko davlat universitetida oʻqigan va u yerni 1981-yilda elektrotexnika boʻyicha bakalavr darajasi bilan tamomlagan. U Santa Clara universitetida 1986-yilda muhandislik boshqaruvi va yetakchilik boʻyicha magistr darajasini olgan. Faoliyati. Dastlabki faoliyati. Ullal oʻz faoliyatini Fairchild Semiconductor kompaniyasida yetakchi strategik rivojlanish muhandisi sifatida boshlagan va keyinchalik Advanced Micro Devices (AMD)ga oʻtgach u yerda IBM va Hitachi uchun yuqori tezlikdagi xotira chiplarini ishlab chiqish bilan shugʻullangan. 1988-yilda u Ungermann-Bassga ishga oʻtdi va u yerda kompaniyaning internet bilan ishlash boʻlimi direktori vazifasini bajardi. 1992-yil mart oyida Ullal Fiber Distributed Data Interface (FDDI) tarmoq mahsulotlarini ishlab chiqaruvchi Crescendo Communications kompaniyasiga marketing boʻyicha vitse-prezident sifatida qoʻshildi. U 100-Mbit/s Copper Distributed Data Interface (CDDI) mahsulotlarini ishlab chiqarishga yordam beradi va birinchi avlod Ethernet kommutatsiyasi ustida ishladi. Cisco. 1993-yil sentyabrida Cisco Systems Crescendo Communicationsni sotib oldi, bu Cisconing birinchi xaridi va kommutatsiya bozoriga birinchi marta kirib borishi edi. Shu tariqa Ullal Cisco kompaniyasiga qoʻshildi va u Cisco Catalyst kommutatsiya biznesida ish boshlagach bu biznes aylanmasi 1993-yildan 2000-yilgacha muddatda 5 milliard dollarlik mablagʻga oʻsdi. Enterprise guruhida LAN kommutatsiyasi boʻyicha vitse-prezident va bosh menejer sifatida Ullal yagona aloqa, IP telefoniya, kontent tarmogʻi va tarmoq siyosati kabi strategik tashabbuslarni boshladi. U korporativ sektorda Cisco uchun 20 ga yaqin qoʻshilish va sotib olish ishlarini nazorat qilgan. 2005-yilga kelib Ullal Maʼlumotlar markazi, kommutatsiya va xavfsizlik texnologiyalari guruhining katta vitse-prezidenti boʻldi. Uning majburiyatlari qatoriga modulli Nexus va Catalyst Data Center kommutatsiya hamda ilovalar/virtualizatsiya xizmatlari yoʻnalishi kiradi, bu esa kompaniyaga 15 milliard dollarga yaqin toʻgʻridan-toʻgʻri va bilvosita daromad keltirgan. Ullalning Ciscodagi faoliyati 15 yildan ortiq davom etgan. Arista. 2008-yil oktyabr oyida hammuassislar Andy Bechtolsheim va David Cheriton Kaliforniyaning Santa Clara shahrida joylashgan Arista Networks bulutli hisoblash kompaniyasiga Ullalni bosh direktor va prezident etib tayinladi. Ullal Forbes jurnali tomonidan Arista Networks kompaniyasidagi faoliyati uchun „hozirgi kunda tarmoq sanoatidagi eng nufuzli besh kishidan biri“ deb topilgan. 2014-yil iyun oyida Ullal Arista Networks kompaniyasini Nyu-York fond birjasida ANET belgisi ostida IPOga olib chiqdi. U 2018-yilda "Barron's" jurnalining „Dunyoning eng yaxshi bosh direktori“ va 2019-yilda "Fortune" jurnalining „Top 20 tadbirkor insonlar“ roʻyxati qatoridan joy oldi. Shaxsiy hayoti. Jayshree Vijay Ullalga turmushga chiqqan. Ularning ikki qizi bor va ular Kaliforniyaning Saratoga shahrida yashashadi. Vijay Ullal hozirda venchur kapitalisti va investor, 2012-yil sentyabridan 2014-yilning noyabrigacha Fairchild Semiconductor kompaniyasi prezidenti va bosh operatsion direktori lavozimida ishlagan. Ullal, shuningdek, Saratoga shahar kengashi aʼzosi marhum Susie Nagpalning singlisi boʻlib, opasidan bir oʻgʻil va bir qiz jiyanlari qolgan. Forbes maʼlumotlariga koʻra, Ullal Aristaning 5% aksiyalariga egalik qiladi, ularning bir qismi uning ikki farzandi va ikki jiyani uchun ajratilgan.